Written by admin	"As jy 100 skape het en een het afgedwaal en verlore geraak, sal jy nie die 99 ander net daar laat staan en die een gaan soek tot jy hom kry nie? En dan sal jy hom met blydskap op jou skouers huis toe dra. Wanneer jy tuis is, sal jy jou vriende en bure roep om saam bly te wees omdat jy jou verlore skaap gevind het." Lukas 15:4-6
Deel van ons uitreike na vroue vasgevang in prostitusie is om hulle, tydens die verskillende uitreike, uit te nooi om met ons kontak te maak. Ons volg selfs graag alle please call me-boodskappeop.
Verdere opvolg behels:
sms'e en WhatsApp-boodskappe;
algemene diensbaarheid soos, onder andere geskenke, kaartjies en briewe.
Wanneer 'n vrou besluit om die Here toe te laat in haar lewe, lyk die opvolgprosedure 'n bietjie anders en ons volg 'n holistiese benadering.
Vroue ontvang die volgende dienste:
dwelmrehabilitasie verwysing en ondersteuning;
integrasie met familie en kinders waar daar in die meeste gevalle alle brûe verbrand is;
aanspreek van noodsaaklike fisiese behoeftes (soos, onder ander, verblyf, kos, toiletware en mediese behoeftes);
Hande van Hoop – maak van evangelisasie-armbande vir sakgeld;
hulp met CV, opleiding, hulp met die soek van werksgeleenthede;
Hope's Up program – die doen van vrywillige werk vir basiese inkomste; en
praktiese onderrig in relevante onderwerpe.
Vir alle opvolgwerk wat gedoen word is die Liggaam van Christus onontbeerlik. Al die gawes is nodig om die vrouens te laat verstaan dat daar 'n nuwe lewe in Christus te vind is.
Praktiese voorbeelde hoe individue, selgroepe en gemeentes al betrokke geraak het, is:
voorsiening van plastiek vir 'n stewige, selfgeboude huisie, sodat die dak nie lek nie (die vrou moet daar woon om op die behuisingslys te bly);
kos vir 'n familie in 'n oorgangstyd van krisis en begeleiding van die pa van die kinders om werk te kry, om so vir sy gesin te sorg;
huur van 'n huis om 'n familie 'n kans te gee tot standvastigheid, ter wille van beplanning vir die pad vorentoe en ernstige mediese intervensie;
opsit van 'n Wendy-huis, waarvan die vrou die helfte afbetaal;
konstante kontak nadat 'n vrou teruggekeer het na haar ou weë, om haar aan te moedig om terug te kom; en
hulp met die vestiging van 'n vrou se baba, nadat sy oorlede is.
"It takes a village to raise a child" lui die spreekwoord. In hierdie geval is die Kerk nodig om die vroue in liefde te ontvang en te ondersteun.
Van die vroue van die Kaapse Vlakte se Waardevol vir Jesus-veldtog het bymekaargekom vir 'n heerlike "celebration".
Written by admin	Tieners is nie die maklikste spesie om mee saam te leef nie en die tieners van Badsberg Close en omgewing is geen uitsondering nie. Dwelms wat om elke hoek en draai beskikbaar is, tienerswangerskappe wat aanvaarbaar is (Graad 8 word die maternity ward genoem), seksuele misbruik wat hulle stroop van geluk, bendebedrywighede met die belofte van vinnige geld en mag asook armoede wat talle jongmense dwing om uit te spring en te werk, is die dinge waarmee hulle op 'n daaglikse basis te doen het. Om die regte besluite te maak sonder die regte leiding en ondersteuning is amper onmoontlik. By Zoë Trust ondersteun ons die jongmense met ondersteuningsgroepe en ekstra klasse in wiskunde en basiese geletterdheid. En natuurlik baie gebed vir hulle veiligheid en om die regte besluite te maak.
As jy wil help met die ondersteuningsgroepe en ekstra klasse na skool, skakel Lisa by 072 390 7437 of stuur 'n epos aan lisa@itsamazing.org.za.
Ons tienerseuns is baie ingenome met hulle musse.
Written by admin	Ons se altyd dat beskermengele oortyd by Straatwerk moet werk, maar verstaan ons werklik die rol van engele in ons lewens?
Sannie Wiese is al vir baie jare 'n lojale ondersteuner van Straatwerk en dien ook op ons Dameskomitee*. Sannie het oor die jare 'n deeglike studie oor engele gedoen en is sedert 1996 'n gereelde spreker by 'n verskeidenheid van byeenkomste.
Haar nuutste boek, Engele by ons, werp die lig op onderwerpe soos: Het ek my eie beskermengel? Hoe lyk engele? Kinders en hulle engele. Engele en spiritualiteit. Die boek is ook vol van werklike ervarings wat mense met engele gehad het.
Kry gerus jou kopie van Engele by ons. Die boek is beskikbaar by toonaangewende boekwinkels asook direk by Sannie by ewiese@mweb.co.za of Straatwerk by cila@straatwerk.org.za.
*Die Dameskomitee bied ondersteuning op 'n verskeidenheid van maniere vir die werkers by Straatwerk. As jy wil deel word van die Dameskomitee, skakel gerus vir Lisa Truter by 021 930 8055 of lisa@straatwerk.org.za